इराण आणि अमेरिका युद्ध सुरु राहणं ही भारतासाठी धोक्याची घंटा, पेट्रोल आणि डिझेलच्या दरात वाढ होणार? RBI ने दिला इशारा

RBI Warning of Inflation : इराण आणि अमेरिका यांच्यात फेब्रुवारीमध्ये सुरू झालेले युद्ध अजूनही सुरू आहे. या युद्धामुळे जागतिक स्तरावर कच्च्या तेलाच्या किमतीत सातत्याने वाढ होत आहे, ज्याचा परिणाम भारताची अर्थव्यवस्था आणि महागाईवर होत आहे. दरम्यान, आरबीआयने इशारा दिला आहे की, जर हे युद्ध असेच सुरू राहिले, तर भारताला महागाईच्या दुसऱ्या लाटेचा सामना करावा लागेल.

भारतीय रिझर्व्ह बँकेच्या (आरबीआय) मते, पश्चिम आणि मध्य पूर्वेतील तणाव जितका जास्त काळ टिकेल, तितकाच ऊर्जा किमती, व्यापार तूट आणि रुपयावर दबाव वाढेल. या युद्धामुळे कच्च्या तेलाच्या आणि पेट्रोल व डिझेलच्या जागतिक किमती वाढत आहेत. यामुळे भारतात पेट्रोल, डिझेल आणि गॅसच्या किमती आणखी वाढू शकतात.

हेही वाचा – काव्या मारनचा LIVE सामन्यात संताप! कृणाल पांड्याच्या बॉलिंग ॲक्शनवर थेट गंभीर आरोप, नेमकं काय घडलं?

आरबीआयने म्हटले आहे की, जर पश्चिम आशियाई संकट दीर्घकाळ टिकले, तर महागाईची दुसरी लाट येऊ शकते, म्हणजेच वाहतुकीपासून ते अन्न आणि पेयांपर्यंत सर्व काही महाग होऊ शकते. शिवाय, याचा पुरवठा साखळीवर परिणाम होऊ शकतो. युद्धामुळे सागरी मार्ग आणि पुरवठा साखळ्यांवर परिणाम होत आहे, ज्यामुळे वितरण आणि आयात-निर्यात खर्च अधिक महाग होत आहे.

जागतिक तणाव वाढत असल्याने, परदेशी गुंतवणूकदार निधी काढून घेऊ शकतात. यामुळे शेअर बाजारातील अस्थिरता वाढू शकते. 2021-25 दरम्यान भारताचा सरासरी विकास दर 8.2 टक्के होता. आरबीआयने 2026-27 साठी सुमारे 6.9 टक्के वाढीचा अंदाजही वर्तवला आहे. सध्या, भारतातील महागाई सुमारे 4 टक्के वर नियंत्रणात आहे, परंतु तेलाच्या संकटामुळे धोका वाढू शकतो. भारताकडे अंदाजे 11 महिन्यांच्या आयातीइतका परकीय चलन साठा आहे, त्यामुळे कोणताही तात्काळ मोठा आर्थिक धोका नाही.

पाच दिवसांत दुसऱ्यांदा इंधन दरात वाढ झाली आहे. त्यामुळे तेल कंपन्या पुन्हा एकदा 2022 साला प्रमाणे इंधन दरात सातत्यानं वाढ करत राहणार का, असा प्रश्न उपस्थित झाला आहे. पेट्रोल, डिझेल संदर्भात तेल कंपन्यांची काय योजना, याची माहिती खुद्द इंडियन ऑईलनं दिली आहे. दरात एकूण किती वाढ होईल, याचा नेमका आकडा अद्यान निश्चित नसल्याचं अधिकाऱ्यांनी सांगितलं. देशात पेट्रोल, डिझेलच्या दरात 15 मे रोजी वाढ झाली. तेल कंपन्यांनी लीटरमागे 3 रुपये वाढवले. यानंतर मंगळवारी म्हणजेच 19 मे रोजी पुन्हा एकदा महागाईचा झटका बसला. पेट्रोल, डिझेलच्या दरात लीटरमागे 90 पैशांची वाढ झाली. यानंतर मुंबईत पेट्रोलचे दर 107.59 रुपयांवर, तर डिझेलचे दर 94.08 रुपयांवर पोहोचले.